DA Den Europæiske Unions Tidende CE 84/752

(2004/C 84 E/0848)

SKRIFTLIG FORESPØRGSEL E-0044/04

af Monica Frassoni (Verts/ALE) til Kommissionen

(20. januar 2004)

Om: Val Jumela

I medfør af artikel 3 i direktiv 92/43/EØF (1) er der oprettet et sammenhængende europæisk økologisk net af særlige bevaringsområder under betegnelsen Natura 2000.

Direktivets artikel 4 omhandler fremgangsmåden for udvælgelsen af dette net. Først foreslår medlemsstaterne en liste over lokaliteter af fællesskabsbetydning, dernæst udformer Kommissionen med udgangspunkt i disse lister en EU-liste over lokaliteter af fællesskabsbetydning, og til sidst godkender medlemslandene lokaliteterne som særlige bevaringsområder.

I artikel 6 fastsættes de nødvendige bevaringsforanstaltninger for de særlige bevaringsområder. Det fremgår desuden af artikel 4, stk. 5, at en lokalitet er omfattet af artikel 6, så snart den er blevet optaget på Kommissionens liste over lokaliteter af fællesskabsbetydning.

Ved den ovennævnte udvælgelse skal medlemstaterne tage direktivets bilag I og II om forekomst af naturtyper og arter af fællesskabsbetydning på lokaliteterne i betragtning.

Val Jumena (en del af Val di Fassa) er det eneste sted, hvor der endnu findes en bestand af Botrychium simplex, en endemisk planteart, som er nævnt i bilag II i direktiv 92/43/EF.

Kommissionen bedes svare på, om den på baggrund af kriterierne for listen over lokaliteter af fællesskabsbetydning, vil optage Val Jumela på listen over lokaliteter af fællesskabsbetydning for den alpine biogeografiske region og i tilfælde af afslag, ønskes en begrundelse.

Svar afgivet på Kommissionens vegne af Margot Wallström

(23. februar 2004)

Listen over lokaliteter af fællesskabsbetydning for alperegionen blev vedtaget af Kommissionen den 22. december 2003. Området Val Jumela i den selvstyrende provins Trento er ikke optaget på listen.

Listen over lokaliteter, som Kommissionen vedtog, byggede på forslag fra de nationale myndigheder, og gennem en proces, hvor der blev afholdt biogeografiske seminarer i samarbejde med Det Europæiske Temacenter for Naturbeskyttelse og Biodiversitet under Det Europæiske Miljøagentur, vurderede Kommissionen, om målene i Rådets direktiv 92/43/EF af 21.5.1992 om bevaring af naturtyper samt vilde dyr og planter kunne opfyldes. Ikke-statslige miljøorganisationer (Ngo'er), jordbesidderes organisationer og uafhængige eksperter deltog aktivt i denne proces.

Det sidste biogeografiske seminar for alperegionen fandt sted i Bruxelles den 11. og 12. oktober 2001, og her blev det konkluderet, at lokaliteten foreslået af Italien med henblik på bevaring af arten Botrychium simplex (»Dolomiti di Brenta«) var den eneste, hvor der var givet meddelelse om forekomst af arten.

I april 2003 oplyste den regionale afdeling af Verdensnaturfonden (WWF) Kommissionen om, at den eneste lokalitet, hvor denne planteart forekommer, i virkeligheden er Val Jumela, og i en efterfølgende brevveksling blev det anført, at udpegelsen af arten på lokaliteten »Dolomiti di Brenta« byggede på en gammel bibliografisk henvisning, men at der ikke er fundet planter af den art på lokaliteten i lang tid. Uheldigvis modtog Kommissionen først denne meddelelse efter, at vurderingen af listen for alperegionen var afsluttet, og det var umuligt at genåbne drøftelserne om udpegelsen af individuelle lokaliteter.

Kommissionens hovedprioritet på nuværende tidspunkt går ud på at afslutte vedtagelsen af lister over lokaliteter af fællesskabsbetydning for alle biogeografiske regioner. Den proces forventes afsluttet i 2004 for de nuværende 15 medlemsstater. Først derefter vil Kommissionen kunne foretage ændringer af de vedtagne lister på grundlag af nye forslag fra medlemsstaterne. I mellemtiden kan medlemsstaterne naturligvis vedtage foranstaltninger til bevaring af denne eller andre arter i deres nationale eller regionale lovgivning.

De italienske myndigheder har kendskab til brevvekslingen angående Botrychium simplex.

(1) EFT L 206 af 22.7.1992, s. 7.